Az idős tulaj a Facebookon osztotta meg a vele történteket, az anyagi kár jelentős.

A mellékelt fotókat megosztó Facebook-felhasználó arról számol be, hogy 77 éves rokkantként a napokban a Budapesti Operettszínház közelében felállt az Audijával a járdára. A mozgáskorlátozott igazolványát a szélvédő alá tette a sofőr, és állítása szerint körülbelül 5 méter helyet hagyott a gyalogosoknak.

"Mire vége lett az előadásnak, valaki úgy körbekarcolta az autómat, hogy javítani nem lehet, csak újrafényezni. Kérem, hogy aki csinálta, jelentkezzen és fizesse ki a kárt!" – írta a képek mellé a 15 éves Audi S8 tulajdonosa, aki szerint több mint 1 millió forintos kár keletkezett a kocsiban.

A KRESZ szerint a járdán a mozgásában korlátozott személy (vagy az őt szállító jármű vezetője) járművével akkor is megállhat, ha a megállást jelzőtábla vagy útburkolati jel nem engedi meg. De a jármű a járda szélességének legfeljebb a felét foglalhatja el, a járdán a gyalogosok közlekedésére legalább 1,5 méter szabadon marad, és a jármű tengelyterhelése az 1000 kilogrammot nem haladhatja meg. A mozgáskorlátozott személy (illetőleg az őt szállító jármű vezetője) járművével olyan helyen is várakozhat, ahol a várakozást jelzőtábla tiltja.

"Sajnos azonnal nem vettük észre csak otthon Szigetszentmikóson, de csak reggel láttuk, hogy körbe van karcolva. Másnap utaztunk Tenerifére, megkértük az ismerős fényezőt, hogy javítsa ki, ameddig hazaérünk" – írta a kocsi tulajdonosa.

"Teljes mértékben elítélem a szándékos rongálás minden formáját. Ugyanakkor nem kicsit érzem azoknak a celebeknek és más személyeknek a felelősségét, akik miatt a mozgáskorlátozott kártya megítélése a béka segge alá került. Valamint Audival járdára állni a belvárosban elég bátor dolog, rokikártya ide vagy oda" – írta egy hozzászóló.

"Már bocs, de rokikártya és vizisíel" – utal valaki a fotókat posztoló profilképére, amin egy idősebb férfi látható vizisíelés közben. "Igazad van, csóró nyugdíjasként Kubában és Tenerifén telel, vizisíel, de nem tud gyalogolni. Kamu roki" – reagált egy kommentelő.

"Karamboloztak velem, üzemi baleset volt, utas voltam kiestem az autóból, és rám dőlt egy teherautó. Eltört a gerincem, az összes bordám ablakosan, szívzúzódás, 3 hétig gépi lélegeztetés, élet és halál között, két év betegállomány leszázalékolás, béna a bal lábam, és még sok bajom van, és most baj, hogy élek?" – válaszolt az audis.

"Nem ez a baj, ez sajnálatos. De a posztja a képek miatt visszatetsző. A járda – bármilyen széles is legyen – a gyalogosoké" – reagált a Kubát és Tenerifét megemlítő kommentelő.

"Igazán nem szeretnék sem ízetlen, sem neveletlen lenni. Ezért én nem minősítem és nem is vonom kétségbe az Ön jogosultságát a rokkantkártyára. De! Bár mint autós együtt érzek Önnel, és le tudnám törni a kezét annak aki ilyent tesz más ember tulajdonával, lássuk be nem esett volna nehezére keresni egy normális parkoló helyet. Részemről ennyi és nem több" – osztotta meg véleményét valaki.

"Szigetszentmiklósról nem egyszerű színházba jönni, mert minimum másfél óra az út és külön 30 percet kalkulálok a parkolásra, ami ritkán jön be, rádásul nem parkolhatok túl messze, nem is tudom, hogy mások, hogyan csinálják, mert az Oprettszínház előtt sem lehet parkolni, kényszerhelyetben álltam fel a 6 méter széles járdára, amihez minden jogosultságom megvolt. Tehát 2 óra forgalmi küzdelem után kezdés előtt, nem tudtam mást csinálni" – magyarázta a történteket a sofőr, aki abban bízik, hogy a Facebookon minél többen megosztják a fotókat, és így talán előkerül a károkozó.

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.